આદિવાસીની એક જાતિના Educating the unbornના વિચારોને વિચારશીલ યુગલે વધાવી લેવા જેવો ખરો. બાળક માટેનું પ્લાનિંગ કરે ત્યારે યુગલ ગામની બહાર આવેલા વૃક્ષ નીચે જઈ ગોઠડી કરી નક્કી કરે કે બાળક કેવું જોઈએ! એ જ સુંદર સપનાં અને કલ્પનાને ઉજાગર કરતું એક ગીત પણ રચે. ઘરે પાછા ફરી નવ મહિના એ જ ગીતનું સતત રટણ કરી ગર્ભમાં રહેલા બાળકને સંભળાવે. જન્મ્યા પછી એ જ ગીત સાંભળતા બાળક તરત પ્રતિભાવ આપે. ગર્ભમાં સતત માનો અવાજ સાંભળતું હોવાથી જ બાળક જન્મ પછી માનો અવાજ ઓળખીને હરખાય છે. અભિમન્યુ પણ સાત કોઠાનું યુદ્ધ ગર્ભમાં જ શીખ્યો હતો. મહર્ષિ વ્યાસના દેદીપ્યમાન તેજથી અંજાઈને અંબિકા આંખો મીંચી ગઈ એટલે એના પેટે ધૃતરાષ્ટ્રનો જન્મ થયો. પ્રહ્્લાદ અને અષ્ટાવક્ર પણ 16 સંસ્કારનું ઉત્તમ પરિણામ છે. ‘પેટમાં પોઢી સાંભળે રે, શિવો રામ-લખમણની વાત...’ ગર્ભાધાન દરમ્યાન જીજાબાઈએ શૌર્યની વાતો સંભળાવી હતી એથી વીર શિવાજીનો જન્મ થયો હતો. દુહામાં કહ્યું છે તેમ ‘જનની જણ તો ભક્ત જણ, કાં દાતા કાં સૂર, નહીંતર રહેજે વાંઝણી, મત ગુમાવીશ નૂર.’ નવ મહિનાની સંભાળ બાળકનું નવ વર્ષ સુધી રક્ષણ કરે છે. ગર્ભવતીની પ્રાર્થના ઈશ્વર તરત સાંભળે છે, કારણ કે એ બે જીવે કરેલી પ્રાર્થના છે. છઠ્ઠીના દિવસે વિધાતા લેખ લખે છે, પણ ગર્ભાધાનના છઠ્ઠા દિવસથી માતા બાળકનું ભવિષ્ય લખે છે.